b'\n_START_ARTICLE_\nZvonimir Po\xc5\xbeega\n_START_SECTION_\nIgra\xc4\x8dka karijera\n_START_PARAGRAPH_\nNogometnu karijeru zapo\xc4\x8deo 1928. g. u sportskom dru\xc5\xa1tvu Sparta iz Zemuna. Sa nepunih 17 godina postaje prvotimac Sparte. Po stupanju u mornari\xc4\x8dku podoficirsku \xc5\xa1kolu (smijer zrakoplovstvo) u Divuljama nastupa za sekciju Ratne mornarice, a potom i u trogirskom Slavenu i splitskom Dalmatincu. U Splitskog Hajduka dolazi 1934. ali se vrlo kratko zadr\xc5\xbeava jer dobiva premje\xc5\xa1taj u Boku kotorsku. Tamo nastupa za Arsenal iz Tivta i Jugoslaven iz Kotora. Ponovnim premje\xc5\xa1tajem u Split iznova se nalazi u Hajdukovom bijelom dresu, gdje ostvaruje izvrsne igre na pozicijama desnog halfa i centarhalfa. Zbog vojnog premje\xc5\xa1taja u Zemun od 1938. nastupa za Vojvodinu iz Novog Sada.\n_START_SECTION_\nReprezentativna karijera\n_START_PARAGRAPH_\nU to vrijeme igranja za Hajduk Po\xc5\xbeega dobiva poziv za reprezentaciju. Debitirao je za dr\xc5\xbeavni dres 7. svibnja 1939. u prijateljskoj utakmici sa Rumunjskom (0:1) na Kupu prijateljskih zemalja. Zadnju reprezentativnu utakmicu odigrao je 4. lipnja 1939. na prijateljskoj utakmici protiv Italije (1:2).\n_START_SECTION_\nTragi\xc4\x8dan kraj\n_START_PARAGRAPH_\nPo\xc5\xbeega je kao narednik zrakoplovstva pao sa zrakoplovom u jesen 1940. u Pan\xc4\x8deva\xc4\x8dki rit blizu Beograda. Mokar i promrzao, proveo je u mo\xc4\x8dvari cijelu no\xc4\x87. Kao posljedica te kobne no\xc4\x87i, obolio je od tzv. galopiraju\xc4\x87e tuberkuloze i preminuo godinu dana poslije, u jesen 1941. g. u Zemunu, gdje je i pokopan.'